ફિલ્મમાં મલ્હારની અમદાવાદી બોલી, મમ્મી માટેના એના વિચારો કે પછી અરિજિત સિંહ અને મીકા સિંહની એની સ્ટાઈલઈ સરખામણી કોઈને પણ હસાવવા માટે પૂરતી છે. એક રીતે જોઈએ તો ફિલ્મમાં જ્યારે જ્યારે સ્ક્રીન પર મલ્હાર દેખાય છે ત્યારે ત્યારે તેની હાજરી તમારા ચહેરા પર સ્મિત લાવવા માટે પૂરતી બની રહે છે. એવું નથી કે મલ્હારે ફિલ્મમાં માત્ર કોમેડી જ કરી છે કે પછી કોમેડી જ સારી કરી છે. ફિલ્મના ઉત્તરાર્ધમાં ઈમોશનલ દ્રશ્યોમાં પણ એણે મેદાન માર્યું છે. ‘થઇ જશે!’ ફિલ્મમાં જેમ બિલ્ડરની ઓફિસમાં મલ્હારનો બળાપો કાઢતો એક સીન તેની રેન્જ બતાવી ગયો હતો એવી જ રીતે અહીં તેની અંતરા સાથે લાઈવ રેડિયો શો દરમિયાન ફોન પર થયેલી વાતોમાં તેના હાવભાવ અને બોલવામાં એણે આપેલા આરોહ અવરોહથી મલ્હારની રેન્જની એક નવી જ ઓળખ આપણને થઇ જાય છે.